#FeesMustFall: Nie nou nie, sê ZumaStudentebetogings in Oktober 2016 Foto: ANA Pres. Jacob Zuma het Woensdag in die Nasionale Vergadering gesê daar sal geen gratis hoër onderrig wees totdat die regering ŉ oplossing beraam het hoe om dit te finansier nie. “Ons gaan dit nie doen nie. Dit is nie ŉ maklike situasie nie. Wat dit beteken, is dat die regering in die besonder daarvoor moet begroot en daarvoor moet betaal,” het Zuma gesê tydens sy laaste kwartaallikse vraag-en-antwoordsessie in die parlement. “Dit was nie ŉ maklike ding om te sê nie, want sedert die studente die eis gemaak het, het die regering gesê dit is reg so, alhoewel die lewensvatbaarheid nog nie bepaal was nie.” Die president het LP’s van die opposisie, wat die regering se reaksie op die #FeesMustFall-betoging veroordeel het, gevra om geduldig te wees en te wag vir die finale verslag van die kommissie wat hy in Januarie aangestel het om die lewensvatbaarheid van gratis hoër onderrig te ondersoek. Duisende studente het die akademiese program vanjaar ontwrig en eiendom beskadig tydens hul betogings. “Daar is ander prosesse wat moet plaasvind, sodra die kommissie sy verslag afgehandel het, en dan moet dit oorweeg word,” het hy gesê. Die kommissie sal na verwagting volgende jaar op 30 Junie sy finale verslag aan die president oorhandig. Lees alle vorige berigte oor studentebetogings op Maroela Media.